Napanelo shìvandikenge shikukulu sha Pasaka shavayuda,
Yesu andyámboka kuka ku Yelusalemu.
Koko ko,
paing'ande ya Nnungu andívakodya avalá vakushulusha-ding'ombe,
dingandolo,
ding'unda na vakushenji-njuluku vàikalenge vakola madengo ave.
Bai Yesu akakandyanga mishasha vyadimbuu kutwala kuvakumulanga uti vanu avo apalá paing'ande ya Nnungu pamo na ding'ombe,
dingandolo;
vakushenji-njuluku vo,
nae dishingo dyave kumwadilanga na dimesha dyo,
kupindulanga.
Avalá vakushulusha-ding'unda kuvaulila doni,
“Uti vinu vyenu apa ushanianga!
Hamunatende ing'ande imwe Atata kuva yakushulushidya!”
Bai vakwoda vake vandíkumbukila Maandiko alalá avaandike doni,
“Dukuduku yaing'ande yako inangwoma muntima.”
Yesu ankumanyiya kaladavo yakudyuka kwake
Napanelo vayuda vakanjang'ula kushidoni,
“Pakuva unkutenda vinu avi,
napane ulota kutulodya shimanyikilo shani?”
Nae kushidoni,
“Bamalanga ing'ande ya Nnungu ai,
nangu ndadenga mumaduva matatu kumalila.”
Vayuda kutwa kushidoni,
“Ing'ande ai inditwala vyaka alubaini na sita idangeka!
Napanelo wako ulota udenge mumaduva matatu bai?”
Kanji nae ing'ande yashamba,
ashamba wo mili wake.
Napavedoni akadyuke pakati pavakupela,
vakwoda vake vandíkumbukila kenga nae andítangola vinu avyo.
Nadoni vanavo vandíkulupila Maandiko na lilove lyatangwéle Yesu.
Yesu pavéle pa Yelusalemu pashikukulu sha Pasaka,
vanu voe vakone vimanyikilo vyake vyashitenda,
vandíkulupila lina lyake
ila mwene jo hashilikulupidya vanu avo mwaa wakuvamanya shana vanu uti.
Nae hashilota munu aumye ushuda wamunu mwaa andimanya shivéle muntima wamunu.